BEC วิ่ง 3% โบรกฯชี้กำไรปี 64 ฟื้นแตะ 690 ลบ. หลังคุมต้นทุน-รับรายได้เพิ่ม
BEC บวก 3% โบรกฯชี้กำไรปี 64 ฟื้นแตะ 690 ลบ. จากปี 63 ที่ขาดทุน 214 ลบ. ตามการลดต้นทุนและรายได้ทยอยฟื้นตัว แนะนำ “ถือ”
28 ธ.ค. 2564

ผู้สื่อข่าวรายงานว่าวันนี้ (28 ธ.ค. 2564) ราคาหุ้น บริษัท บีอีซี เวิลด์ จำกัด (มหาชน) หรือ BEC ณ เวลา 15:05 น. อยู่ที่ระดับ 14.00 บาท เพิ่มขึ้น 0.40 บาท หรือ 2.94% โดยทำจุดสูงสุดที่ 14.10 บาท และทำจุดต่ำสุดที่ 13.60 บาท ด้วยมูลค่าการซื้อขาย 246.93 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (28 ธ.ค.2564) ว่า ผลประกอบการปี 2564 – 2565 ยังอยู่ในวงจรฟื้นตัวรอบใหญ่ ตามการลดต้นทุนธุรกิจ ขณะที่ด้านรายได้ทยอยฟื้นตัวทั้งโควิดผ่อนคลาย รวมถึงการเพิ่มสัดส่วนรายการใหม่ อีกทั้งการขายสิทธิละครในต่างประเทศ และธุรกิจบริหารศิลปิน โดยระยะสั้นคาดกำไรไตรมาส 4/2564 อยู่ที่ 209 ล้านบาท เพิ่มขึ้น 46% จากไตรมาสก่อน จากภาวะอุตฯ สื่อโฆษณามีแนวโน้มดีขึ้น และคาดกำไรปี 2564 อยู่ที่ 690 ล้านบาท (จากปี 2563 ที่ขาดทุน 214 ล้านบาท) และคาดปี 2565 กำไรสุทธิเติบโต 44% จากงวดเดียวกันของปีก่อน อยู่ที่ 994 ล้านบาท
นอกจากนี้ราคาหุ้นซื้อขายค่า PER ปี 2565 ที่ 27 เท่า สูงกว่าค่าเฉลี่ยที่ 25 เท่า แต่มองยังเหมาะสมจากผลประกอบการยังเป็นจุดฟื้นตัว อีกทั้งธุรกิจยังอยู่ในจุด Turnaround ครั้งใหญ่ และระยะกลางยาวมองเป็นหุ้นอีกกลุ่มที่น่าสนใจในธีมจักรวาลนฤมิต (Metaverse) แนะนำ “ถือ”